text: Esbjerg præsenterer Jonas Dal som ny træner onsdag
  13 oktober 2015 kl. 17.44
  Jonas Dal skal fra næste sæson være træner i Esbjerg. Han bliver præsenteret onsdag, skriver BT.
  Superligaklubben Hobros cheftræner, Jonas Dal, bliver onsdag præsenteret som ligakonkurrenterne Esbjergs kommende cheftræner. Det skriver BT tirsdag aften.
  Planen er angiveligt, at Jonas Dal skal overtage Esbjerg til sommer. Det er ikke kendt, hvor mange år Jonas Dal får i det vestjyske.
  Det stemmer overens med de udmeldinger, som Hobro-lejren kom med tidligere tirsdag i avisen Nordjyske, hvor sportschef Jens Hammer Sørensen bekræftede, at Esbjerg havde snakket med Jonas Dal om at blive cheftræner fra 1. juli 2016.
  I øjeblikket er Michael "Mex" Pedersen og Lars Lungi Sørensen midlertidige cheftrænere i Esbjerg.
  